als_Latn dik_Latn tur_Latn
Dokufest XIII: Nga 16 deri 24 gusht "Ndrysho, mos u mshef" në Prizren
Dokufesti 2014 ka thyer rekordin e aplikacioneve me 2400 filma të paraqitur, prej të cilëve janë përzgjedhur 237 nga 56 shtete, në 6 kategori.
Edicioni i 13-të i festivalit të filmave doukmentarë dhe metrazhit të shkurtër, Dokufest, do të hapet sonte në Prizren, në ora 20:00, me ceremoninë zyrtare dhe projeksionin e filmit Everyday Rebellion, në ambientin tradicional, kinemanë nën qiellin e hapur afër Lumbardhit.
Me rastin e hapjes së Dokufestit 2014, Veton Nurkollari, drejtori artistik i festivalit u bëri thirrje qytetarëve që t’i bashkohen rrugëtimit për ndryshim i cili, me shumë pasion, kishte filluar para 12 vitesh në kopshtin e bukur të kinemasë nën qiell të hapur dhe e cila tani po kërcënohet me rrënim, tha për Anadolu Agency (AA) përmes telefonit, Nurkollari.
“Ata që do të marrin pjesë në ceremoninë e hapjes do ta kuptojnë pse e kemi zgjedhur projeksionin e filmit Everyday Rebellion për ta hapur edicionin e sivjetshëm. Ne thjeshtë nuk mund dhe nuk duam ta pranojmë humbjen e vendit përgjegjës për lindjen e DokuFestit” tha për AA, drejtori artistik i festivalit.
Dokufesti 2014, do të zgjasë nga 16-24 gusht dhe tashmë ka thyer rekordin e aplikacioneve sepse sivjet janë lajmëruar 2400 filma, prej të cilëve janë përzgjedhur 237 nga 56 shtete dhe atë në 6 kategori: Balkan Dox (dokumentarët e Ballkanit), International Dox (dokumentarët ndërkombëtarë), Human Rights Dox (dokumentarët lidhur me të drejtat e njeriut) , Green Dox (dokumentarët që trajtojnë temat e ruajtjes së ambientit), International Shorts (flimat e shkurtër ndërkombëtarë) dhe National Shorts (filmat e shkurtër kombëtarë).
Javën e kaluar në konferencën për shtyp të Dokufestit, të mbajtur në Tiranë, Ministrja e Kulturës në Shqipëri, Mirela Kumbaro deklaroi dhe mediat kosovare e përcollën se “DokuFesti, tashmë duhet të shikohet jo thjesht si një ngjarje vetëm e Kosovës, por edhe e Shqipërisë dhe Rajonit, që po merr përmasa ndërkombëtare” duke shtuar se DokuFest nuk është thjesht një festival filmi, por edhe një model i debatit edukativ.
Veton Nurkollari, për AA tha se ky edicion si asnjëherë më parë është më i larmishëm dhe me një pjesëmarrje të gjerë. Që është më e rëndësishme, sivjet në këtë festival do të marrin pjesë filmat e regjisorëve të njohur nga Hollywoodi, të Robert Redfordit dhe VinVenders, regjisorit të nominuar për Çmimin Oskar, Christian Frei, drejtori i fotografisë i nominuar për Çmimin Emmy, Peter Indergand , të cilët po ashtu do të jenë pjesë e një ligjërate dhe do të flasin për bashkëpunimin e tyre në krijimin e filmave.
Ky sukses dhe imazhi i jashtëzakonshëm i Dokufestit, në vend dhe jashtë, si dhe fakti se ky festival është i radhitur në mesin e 25 festivale më të mira në botë për filmat dokumentar dhe ata të metrazhit të shkurtër, ka ndikuar që kompania turke Limak, njëra ndër kompanitë më të suksesshme në Turqi dhe botë, të jetë në mesin e dy sponzorëve kryesor. Limak Kosova, do të jetë Nikoqiri Zyrtar (Official i Dokufestit 2014.
Po ashtu, nga organizatorët bëhet e ditur se numri më i madh i filmave vjen nga Shtetet e Bashkuara të Amerikës, të cilat prezantohen me rreth 30 sosh dhe natyrisht, pjesa tjetër e filmave vjen nga shtetet e rajonit.
Sipas vlerësimit të organizatorëve, edicioni i sivjetshëm do të karakterizohet me kualitetin më të lartë të filmave, prej se mbahet Dokufesti. Projeksioni i këtyre filmave do të mbahet në kinemat e mbyllura dhe në tri kinemat e hapura: Kinemaja nën qiell, Kinemaja në Lumë dhe Kinemaja nën Kalanë e Prizrenit.
Përveç pjesës garuese të festivalit, sikurse çdo vit, do të organizohen edhe shumë aktivitete të tjera përcjellëse si : DokuPhoto, DokuNight, DokuKids dhe shumë punëtori e debate tjera.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn